เงินนอกบุกตราสารหนี้ยอดทะลุ5.19แสนล้าน
ธปท. รับดัชนีค่าบาทเดือน มี.ค. อยู่ที่ 110.18 แข็งค่าเพิ่มขึ้น 6.84% เหตุทุนไหลเข้าลงทุนพันธบัตรหนัก
1 พ.ค. 2556

ธปท. รับดัชนีค่าบาทเดือน มี.ค. อยู่ที่ 110.18 แข็งค่าเพิ่มขึ้น 6.84% เหตุทุนไหลเข้าลงทุนพันธบัตรหนัก
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ดัชนีค่าเงินบาทที่แท้จริงในเดือน มี.ค. 2556 อยู่ที่ 110.18 แข็งค่าขึ้น 6.84% จากสิ้นปี 2555 ซึ่งมาจากการอ่อนค่าของเงินเยนเป็นหลัก 
นายเมธี ยอมรับว่า ราคาค่าเงินบาทที่แข็งค่าขึ้นนั้น ส่วนหนึ่งมาจากการไหลเข้าของการเข้ามาลงทุนในพันธบัตรรัฐบาลและพันธบัตรธนาคารแห่งประเทศไทย โดยในเดือน มี.ค. มีเม็ดเงินเข้ามาลงทุนโดยตรงกว่า 1.79 หมื่นล้านเหรียญสหรัฐ หรือประมาณ 5.19 แสนล้านบาท หากคิดจากอัตราแลกเปลี่ยน 29 บาท/เหรียญสหรัฐ
ขณะเดียวกันยังมีนักลงทุนไทยไปลงทุนในต่างประเทศอีกกว่า 2.22 หมื่นล้านเหรียญสหรัฐ เพิ่มขึ้นกว่า 1,000 ล้านเหรียญสหรัฐ โดยเฉพาะการลงทุนในตราสารหนี้ของประเทศเกิดใหม่ที่มีกว่า 1,500 ล้านเหรียญสหรัฐ
ฝ่ายค้าเงินตราต่างประเทศธนาคารกรุงเทพ รายงานว่า ภาวะการเคลื่อนไหวของค่าเงินบาทประจำวันอังคารที่ 30 เม.ย. 2556 ค่าเงินบาทเปิดตลาดที่ระดับ 29.24/26 บาท/เหรียญสหรัฐ ปรับตัวแข็งค่าขึ้นจากระดับปิดตลาดเมื่อวันที่ 29 เม.ย. ที่ 29.30/32 บาท/เหรียญสหรัฐ 
ตลาดจับตามองตัวเลขเศรษฐกิจสหรัฐ จึงกดดันค่าเงินเหรียญสหรัฐให้ปรับตัวอ่อนค่าลงเทียบกับตะกร้าสกุลเงิน แต่เมื่อสหรัฐได้เปิดเผยข้อมูลเศรษฐกิจที่ค่อนข้างดีออกมา โดยดัชนียอดทำสัญญาขายบ้านที่รอปิดการขายเพิ่ม 1.5% สู่ 105.7 ในเดือน มี.ค. ดีกว่าที่คาดไว้ว่าจะเพิ่มขึ้น 0.1% ในเดือน มี.ค. หลังจากเพิ่มขึ้น 0.7% ในเดือน ก.พ.
อย่างไรก็ดี ตลาดจะจับตาการประชุมกำหนดนโยบายของธนาคารกลางสหรัฐ (เฟด) เป็นเวลา 2 วัน ว่าเฟดจะยุติการหารือเรื่องการชะลอมาตรการเข้าซื้อตราสารหนี้หรือไม่ นอกจากนี้ปัจจัยดังกล่าวอาจกระตุ้นให้เฟดเข้าซื้อตราสารหนี้มากยิ่งขึ้นด้วย 
ทั้งนี้ ระหว่างวันค่าเงินบาทมีการปรับตัวค่อนข้างผันผวนและได้อ่อนค่าลงอย่างต่อเนื่อง อันเป็นผลมาจากความตระหนกต่อการที่ธนาคารแห่งประเทศไทยจะมีการจัดประชุมพิเศษเพื่อหารือเพิ่มเติมเกี่ยวกับค่าเงินบาท ซึ่งทำให้นักลงทุนกังวลว่าจะมีมาตรการควบคุมค่าเงินบาทออกมาหรือไม่ ทั้งนี้ ค่าเงินบาทเคลื่อนไหวระหว่างวันอยู่ในกรอบ 29.24-29.40 บาท/เหรียญสหรัฐ ก่อนปิดตลาดที่ 29.33/35 บาท/เหรียญสหรัฐ